1928-as sakkolimpia
A 2. sakkolimpiát 1928. július 21. és augusztus 6. között az Amszterdamban rendezett IX. nyári olimpiai játékokhoz kapcsolódóan rendezték meg Hágában. A rendezvénynek a Binnenhof, a királyi rezidencia, a holland parlament épülete adott otthont. A csapatok a Hamilton-Russell kupáért versengtek. Az olimpiai bajnoki cím védője Magyarország válogatottja volt, amely az előző, 1927-es sakkolimpián elhódította az első helyet. Az európai csapatokon kívül – a már az előző sakkolimpián is jelen levő Argentína mellett – ezúttal az Amerikai Egyesült Államok is részt vett a versenyen.